กูรูชี้ทางรอด เศรษฐกิจไทยในบริบทใหม่
การสัมมนาวิชาการธนาคารแห่งประเทศไทย (ธปท.) ปีนี้ มุ่งเน้นให้เห็นถึงการเปลี่ยน แปลงเชิงโครงสร้างของเศรษฐกิจไทย
19 ก.ย. 2558

โดย...ชีวรัตน์ กิจนภาธนพงศ์ /พรสวรรค์ นันทะ
การสัมมนาวิชาการธนาคารแห่งประเทศไทย (ธปท.) ปีนี้ มุ่งเน้นให้เห็นถึงการเปลี่ยน แปลงเชิงโครงสร้างของเศรษฐกิจไทย ที่ก้าวสู่บรรทัดฐานใหม่ หรือ The New Normal รวมทั้งข้อเสนอในการรับมือกับการเปลี่ยน แปลงดังกล่าว ก่อนจะปิดท้ายด้วยการเสวนา เรื่อง “เศรษฐกิจไทยกับบริบทใหม่ทางเศรษฐกิจ”
เศรษฐพุฒิ สุทธิวาทนฤพุฒิ ประธานคณะกรรมการบริหารสถาบันอนาคตไทยศึกษา และคณะกรรมการนโยบายการเงิน (กนง.) กล่าวว่า บริบทใหม่ทำให้เศรษฐกิจไทย หรือจีดีพีโตเฉลี่ยลดลง การที่จะให้จีดีพีเติบโตได้ จึงขึ้นกับปัญหาหลัก 2 ด้านที่เปลี่ยนไป คือ ปัญหาแรก คือ โครงสร้างการค้าที่เปลี่ยนไป ทำให้พึ่งการส่งออกได้น้อยลง การจะให้จีดีพีกลับมาเติบโต จำเป็นต้องหันมาพึ่งในประเทศมากขึ้น แต่กำลังซื้อของประชาชนก็เติบโตได้น้อย จากสังคมเมืองที่โตเฉพาะในกรุงเทพฯ แต่หัวเมืองอื่นๆ เติบโตได้น้อย รวมทั้งประชากรส่วนใหญ่ 40% มีรายได้น้อย อยู่ในภาคเกษตร ทำให้การบริโภค หรือการพัฒนาด้านต่างๆ ไม่เติบโต
ดังนั้น โจทย์สำคัญ คือ ทำอย่างไรจะทำให้สัดส่วนสังคมเมืองของไทยเติบโตขึ้น และกระจายตัวไปสู่หัวเมืองต่างๆ ได้มากขึ้น เพื่อผลักดันด้านการเติบโตของเศรษฐกิจ 
ปัญหาที่สอง คือ การเพิ่มประสิทธิภาพแรงงาน โดยเพิ่มการลงทุนที่ไม่ใช่เพียงแค่เม็ดเงิน แต่ต้องเพิ่มการลงทุนด้านนวัตกรรม เพราะจะเห็นได้ว่า ปัจจุบันทุกอย่างเอื้อต่อการลงทุน ทั้งดอกเบี้ยต่ำ บริษัทมีขนาดใหญ่และแข็งแรง แต่การลงทุนกลับไม่ฟื้น เพราะมีเรื่องความไม่แน่นอนด้านนโยบาย อุปสงค์ต่ำ 
เศรษฐพุฒิ เห็นว่า การแก้ปัญหาเศรษฐกิจโตต่ำนั้นไทยควรอิงการเติบโตกับเพื่อนบ้านที่เติบโตสูงและอยู่ใกล้ เช่น กัมพูชา ลาว เมียนมา และเวียดนาม (ซีแอล เอ็มวี) ที่ปัจจุบันการรวมตัวกับประเทศเหล่านี้ยังน้อย ดีกว่าที่ไทยจะไปเชื่อมกับจีน มาเลเซีย อินโดนีเซีย ที่อาจจะเชื่อมยากแล้ว 
ด้าน กิติพงศ์ อุรพีพัฒนพงศ์ ประธานกรรมการ บริษัท เบเคอร์ แอนด์ แม็คเค็นซี่ กล่าวว่า บริบทใหม่ทางเศรษฐกิจไทย จะต้องปฏิรูปภาษีทั้งระบบ รวมถึงปฏิรูปกระบวนการจัดทำกฎหมายของไทย ที่ปัจจุบันใช้เวลากว่า 20-22 เดือน จึงจะแก้ไขได้ นอกจากนี้สภาปฏิรูปแห่งชาติ (สปช.) ได้เสนอให้แก้ไขกฎหมายหลายฉบับที่ส่งผลดีต่อเศรษฐกิจ และควรแก้ไขก่อนเลือกตั้งใหม่ เพราะหากมีการเลือกตั้งจะแก้ไขไม่ได้ เพราะขัดผลประโยชน์ผู้มีอิทธิพล
ทั้งนี้ กฎหมายที่สำคัญต่อเศรษฐกิจ เช่น กฎหมายธุรกิจต่างด้าว กฎหมายที่ดิน อสังหา ริมทรัพย์ และกฎหมายที่สนับสนุนให้คนไทยไปต่างประเทศ รวมถึงการปฏิรูปภาษี ปฏิรูปกระบวนการการขออนุญาตเข้ามาประกอบธุรกิจการค้าการลงทุนในไทยให้สะดวกมากขึ้น จากเดิมต้องใช้เวลายุ่งยากกว่า 3 เดือน ควรลดให้เหลือ 3 วัน เหมือนสิงคโปร์ รวมทั้งการบังคับใช้กฎหมายไทยให้รวดเร็วและเป็นธรรมด้วย